Predkladacia správa
Návrh vyhlášky Úradu geodézie, kartografie a katastra, o zmene a doplnení vyhlášky Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, predkladá Úrad geodézie, kartografie a katastra Slovenskej republiky ako iniciatívny materiál v zmysle splnomocňujúceho ustanovenia § 80 ods.1 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon)  v znení neskorších predpisov.
Navrhovaná novela vyhlášky priamo súvisí s určením novej národnej realizácie súradnicového systému Jednotnej trigonometrickej siete katastrálnej. Právna úprava úzko súvisí s návrhom novely vyhlášky Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov a je potrebné ich posudzovať spoločne.
Precizujú sa podrobnosti o vyhotovovaní geometrických plánov a ďalších súvisiacich geodetických prác, ktoré vyplynuli z požiadaviek podnikateľskej sféry pôsobiacej v tejto oblasti. Zároveň sa dopĺňajú podrobnosti o správe a aktualizácii katastra nehnuteľností, pričom sa dôraz kladie na zber a evidovanie údajov získaných priamym meraním v teréne s využitím techniky a technológie, ktorá sa používa už dlhšie obdobie a ktorá umožňuje získavať údaje s vyššou kvalitou. Návrh predpokladá využitie už existujúcich technických, technologických a administratívnych nástrojov.
Návrh vyhlášky je v súlade s Ústavou Slovenskej republiky, ústavnými zákonmi, zákonmi a s ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.
Predložený návrh vyhlášky nebude mať za následok zvýšenie nárokov na štátny rozpočet a nebude mať dopad na rozpočty obcí a rozpočty vyšších územných celkov, zamestnanosť a hospodárenie podnikateľskej sféry a iných právnických osôb.